חשד לשני מקרי הידבקות נוספים בשפעת החזירים בישראל: גבר בן 34 ואישה בת 52, אושפזו בבתי החולים זיו שבצפת ורמב"ם שבחיפה בחשד שנדבקו בנגיף, זאת לאחר ששבו מארצות הברית והתגלו אצלם סימנים לשפעת. השניים הועברו לבידוד.
אתמול אושפז בבידוד צעיר בן 20 בבית החולים זיו שבצפת בחשד שנדבק בנגיף, לאחר שפיתח גם הוא תסמיני מלחה עם שובו מארצות הברית.
לפני יומיים אושפז גבר בן 54, ששב לאחרונה מביקור בארה"ב, בבית החולים "קפלן" שברחובות. בבית החולים ממתינית עדיין לתוצאות הבדיקות של האיש כדי לקבוע האם לקה בנגיף.
בנוסף, התברר כי הגבר בן ה-29 שאושפז בבית החולים "אסף הרופא" בחשד כי נדבק בשפעת החזירים לא לקה במחלה. הוא אושפז אתמול לאחר ששב מארה"ב וחש ברע, אולם תוצאות בדיקות המעבדה שלו יצאו שליליות.
בעקבות התפשטות המחלה בארה"ב וקנדה, החליט משרד הבריאות השבוע כי המגיעים משתי המדינות לישראל ייבדקו במרפאה שהוקמה בנתב"ג עם הגעתם. אם יעלה חשד כי נדבקו במחלה - יעברו לאשפז בבידוד עד שיתבררו תוצאות בדיקותיהם. עד כה נבדקה במרפאה בנתב"ג רק המגיעים ממקסיקו.
ארגון הבריאות העולמי פרסם מוקדם יותר נתונים עדכניים על התפשטות המחלה. מהנתונים עולה כי בארצות הברית אותרו עד כה 3,352 מקרים ודאיים של הידבקות בנגיף שפעת החזירים (H1N1) ב-46 מדינות. במקסיקו אובחנו 2,466 מקרי הידבקות ודאיים ובקנדה 389.
עד כה מתו מהמחלה 60 בני אדם במקסיקו, שלושה בארצות הברית ועוד שניים בקנדה ובקוסטה ריקה. בנוסף, ארגון הבריאות העולמי ציין בדוח מיוחד שפרסם היום כי מספר מקרי שפעת החזירים חצה את רף ה-6,000.